钦定古今图书集成/明伦汇编/家范典/第059卷 > 元耐得翁就日录 > 《子孙变》
## 钦定古今图书集成/明伦汇编/家范典/第059卷 > 元耐得翁就日录 > 《子孙变》

《旧传》“不肖子有三变，其初变为蝗虫，谓鬻田园而食；
次变谓蠹虫，谓货书而食；又变谓大虫，谓卖人而食。”
此切当其理。今之不肖子谓之三虫，恐未足以尽其
实。初，父母未亡也，凭借父祖门荫声势，在外无所不
为，朝去暮归，盗窃财物，恣情为非。父兄以内有所主，
及持父兄家私事，逼其婢妾，至于掣肘，或恐玷己，遂
为掩蔽，付之无可奈何，及托前世，甚至在外指屋起
钱，高价赊物，低价出卖，谓之“转肩”，人皆指而目之“爷
健大郎。”父有因此淹抑成病，又增利货钱，候父母死
还钱，谓之“下丁钱。”其或母先父亡，犹且庶几者。若或
父亡而母存，其为害特甚。初父亡，得财产入手，岂顾
其母，及财散而母存，甘旨不具，展转孤苦。亲戚兄弟有不忍者，携归奉养，则往彼争喧取扰，谓母有挟藏
之物，反为求索。其亲厌烦，则付母还之，复受岑寂。或
有兄弟麤给，则兴讼索分，亦自有此等人资给，以导
其为讼。既讼毕，得钱浪费，无岁月间，又已空虚。连及
妻室姊妺，觅人蓄养，作为亲戚。出入闺门，分甘忍耻，
食残衣敝。而妻辈以寒饥所困，初似羞涩，终则愿为。
间有妻辈家以力夺去，及妻子辈鬻身事人，或与所
事者厚爱，从彼弃此，不肖子俱无所施，则思旧所交
游者及父兄朋友，而求索度日。如此，又不知以何等
虫处之矣。